
Fluoreszcens in situ hibridizációs módszer optimalizálása növény-gomba kölcsönhatások vizsgálatára

Fluoreszcens in situ hibridizációs (FISH) módszert optimalizáltunk in vitro inokulált és terepen gyűjtött gyökérminták szimbionta gombapartnereinek azonosítására és vizsgálatára. Ehhez két gyakori gyökérkolonizáló gomba riboszómális RNS-ére tervezett, fluoreszcensen jelölt egyszálú DNS oligonukleotid próbát használtunk. Így a target organizmusban az elszórtan elhelyezkedő sejtmagok helyett a citoplazmában detektálható jelet kaptunk. Ennek alkalmazhatóságát teszteltük akár 120 µm vastagságú gyökérmetszetek belsejében elhelyezkedő gomba eredetű struktúrák megjelölésére. A viszonylag vastag metszeteket konfokális lézer pásztázó mikroszkóppal vizsgáltuk a háromdimenziós szerkezetük rekonstruálására.
Annak érdekében, hogy a módszer kellő mértékű specificitással működjön, belekezdtem két RNS-FISH recept paramétereinek optimalizálásába. Erre a célra a terepi minták túlságosan bizonytalan rendszernek bizonyultak, ezért a jelölés megfelelő körülményeinek beállítását folyadékkultúrában sterilen fenntartott, tiszta micéliumon végeztem. Ebben az egyszerűsített rendszerben sikerült a lényeges paraméterek optimumát megtalálni. Ezek alkalmazhatóságát a terepi mintákon is teszteltem.
Munkám során optimalizáltam egy olyan RNS FISH protokollt, amelynek alkalmazásával a jövőben lehetővé válik növény-gomba interakciók résztvevőinek szimultán, specifikus azonosítása.



